เอเอซีพียังยิ้มได้3ไตรมาสโต16%
อยุธยา อลิอันซ์ ซี.พี. โชว์ผลงานเบี้ยรับรวม 9 เดือน โตพรวด 16%
9 ธ.ค. 2554

อยุธยา อลิอันซ์ ซี.พี. โชว์ผลงานเบี้ยรับรวม 9 เดือน โตพรวด 16% 
นายไบรอัน สมิธ กรรมการผู้จัดการใหญ่ บริษัท อยุธยา อลิอันซ์ ซี.พี. (เอเอซีพี) ประกันชีวิต เปิดเผยว่า ผลการดำเนินงานในช่วง 9 เดือนแรกของปี 2554 ถือว่าอยู่ในระดับที่น่าประทับใจที่ทุกช่องทางสามารถผลิตเบี้ยประกันภัยรับรวมได้เติบโตต่อเนื่อง โดยยอดเบี้ยประกันภัยรับรวมจากทุกช่องทางมีมูลค่าสูงถึง 1.47 หมื่นล้านบาท เพิ่มขึ้น 16% เมื่อเทียบกับช่วงเดียวกันของปีที่ผ่านมา 
ทั้งนี้ เฉพาะเบี้ยประกันภัยรับปีแรกขยายตัวต่อเนื่องแตะ 3,400 ล้านบาท เพิ่มขึ้น 10% เมื่อเทียบกับช่วงเดียวกันของปีที่ผ่านมา ทำให้มูลค่าสินทรัพย์รวมของบริษัทเพิ่มขึ้นเป็น 1.08 แสนล้านบาท ทำสถิติสูงสุดในรอบ 60 ปี 
สำหรับรายได้ทั้งหมดมาจาก 3 ช่องทางหลัก คือ ช่องทางตัวแทนทำรายได้รวมทั้งสิ้น 9,400 ล้านบาท เพิ่มขึ้น 11% ช่องทางแบงก์แอสชัวรันส์ ทำเบี้ยประกันภัยรับรวมได้ 2,600 ล้านบาท เพิ่มขึ้น 30% และช่องทางการตลาดขายตรงมียอดเบี้ยประกันภัยรับรวมทั้งสิ้น 2,000 ล้านบาท เพิ่มขึ้น 24% จากช่วงเดียวกันของปีที่ผ่านมา
นายสมิธ กล่าวว่า สภาพแวดล้อมทางเศรษฐกิจในไตรมาส 3 โดยรวมอยู่ในเกณฑ์ดี แม้จะมีผลกระทบจากภัยพิบัติทางธรรมชาติในพื้นที่ต่างๆ ทั่วประเทศ แต่ปัจจัยพื้นฐานทางเศรษฐกิจในประเทศไทยยังคงแข็งแกร่งในช่วง 9 เดือนแรกของปี 
“เชื่อมั่นว่าหลังจากวิกฤตการณ์ผ่านพ้นไปแล้ว เศรษฐกิจไทยจะฟื้นตัวและความต้องการของผู้บริโภคภายในประเทศจะมีมากขึ้น เนื่องจากมาตรการกระตุ้นเศรษฐกิจของรัฐบาลที่จะถูกขับเคลื่อนออกมาในช่วงครึ่งแรกของปี 2555” นายสมิธ กล่าว
สำหรับธุรกิจของกลุ่มอลิอันซ์ เยอรมนี บริษัทแม่ขอบริษัท อยุธยา อลิอันซ์ ซี.พี. ในไตรมาส 3 ของปี 2554 ทำรายได้รวม 1.03 ล้านล้านบาท ลดลง 1.8% เมื่อเทียบกับไตรมาส 3 ของปีที่ผ่านมา มีกำไรสุทธิประจำไตรมาส 1.27 หมื่นล้านบาท เมื่อเทียบกับ 5.5 หมื่นล้านบาท ที่ทำได้เมื่อปีก่อน 
ขณะที่การด้อยค่าของสินทรัพย์ที่ไม่เกี่ยวกับการดำเนินงานอยู่ที่ 3.82 หมื่นล้านบาท โดยเฉพาะอย่างยิ่งจากการลงทุนในภาคการเงินและจากวิกฤตหนี้สาธารณะของประเทศกรีซ